የሰውነት አቋማቸው ራሱ ስለማንነታቸው ብዙ ያሳብቃል። አለባበሳቸውና ትክለ ሰውነታቸውም እንዲሁ ብዙ ይናገራል። ከአእምሯቸው በላይ በሆነባቸው አዲሱ ጠ/ሚኒስትር አነጋገርና ገለፃ ሳቢያ ጦጣ ሆነው ሲቁለጨለጩ ማየት አንጀትን ይበላል። የዐቢይን ንግግር ስለመረዳታቸው እርግጠኛ መሆንም አይቻልም። መቁለጭለጭ ብቻ። የለመዱት ተጽፎ የተሰጣቸውን ማነብነብ በመሆኑ ይህ አዲሱ የዐቢይ አካሄድ ሊገባቸው የቻለ አይመስልም። በወረቀት ተጽፎ የሚሰጣቸውን ጥያቄ መጠየቅ የለመዱት “የፓርላማ አባላት” አሁን የፈለጉትን መጠየቅ እንደሚችሉ ሲነገራቸው ግራ ገባቸው - አልለመዱትምና። እናም ማይክራፎን ተቀብለው “በወረቀት የጻፍኩትን ነው የምጠይቀው” ማለት ጀመሩ - ያሳፍራል። ጥያቄ እንዲሁ ይጠየቃል እንጂ እንዴት ከአዳራሽ ውጭ ተጽፎ ይመጣል? ተጽፎ ይምጣ - ግዴለም። ሲጠይቁ መንተባተብን ምን አመጣው? የገዛ ጽሑፍን ማንበብ አለመቻልን የመሰለ የድንቁርና መገለጫ ደግሞ የለም። እነዚህ ናቸው እኛን በፓርላማ ውስጥ የወከሉን። እነዚህ ናቸው ህግ አውጭዎቻችን፤ እነዚህ ናቸው “በሕዝብ የተመረጡ” መሪዎቻችን። ወያኔ የተባለ ጉድ የሠራልን ሥራ እስከ ዓለም ፍጻሜ የሚዘነጋ አይደለም።
